黃金投資

呢幅相影到一嚿金元寶。想投資黃金，最簡單直接嘅方法係實際去買嚿黃金返嚟，再等金價升。有個人攞住一碌金條。儲金條可以保值，不過貯藏金條可以幾有學問，首先要買保險。喺羅浮宮展覽嘅古埃及小型黃金雕像；自古以嚟，人類就一路都對黃金有股嚮往。
黃金投資（粵拼：wong4 gam1 tau4 zi1）顧名思義係指用買賣黃金嚟做一種投資：黃金自古就一路畀人類攞嚟整珠寶同雕像等嘅物品，因而有價值；人類對黃金嘅需求會時常有上落，所以黃金嘅價格（金價）亦會不斷噉升升跌跌；噉即係話，投資者可以趁金價低嗰陣入貨，等到金價一升返就賣走手上嘅金，達致賺取利潤。
投資用嘅黃金可以以好多種唔同嘅方式存在。最簡單直接嘅係買賣實體黃金—包括咗金條、金幣、金飾同埋足金金猴等等。除此之外，投資黃金仲可以係透過交易所買賣基金（ETF）、期貨或者期權嚟做。投資者要識得按自己嘅需要嚟決定用邊一種方法做投資。
到咗廿一世紀初，黃金係最受普羅大眾歡迎嘅投資方式之一。好多人面臨通脹嗰陣都會買黃金，諗住噉做可以保值。而唔少人仲會用平均成本法（DCA）—定時定候買少量嘅金，用嚟為將來未雨綢繆。

金價
内文：黃金同投資
睇埋：供應同需求、儲起價值同對沖
自古以嚟，黃金就一路都有一定嘅市場價值：古埃及、古印度同古華夏等遠古文明嘅人，已經好興用黃金整銀仔、珠寶同埋雕像等嘅物品；由廿世紀起，電子工程上又因為黃金導電能力強，成日都會用黃金嚟製作電子元件；黃金呢種元素有各種嘅獨特物理同化學性質，出晒名擺幾耐都唔會受到侵蝕，因而一路都畀人類視為財富甚至長生不死嘅象徵，而黃金咁有用就表示人會肯出錢買金。事實亦表明，黃金嘅價（金價）會不時有所升跌，一位投資者最簡單可以靠「趁金價低就入貨，金價升就賣出」噉嘅做法嚟圖利。
黃金同第啲物品一樣，個價由市場嘅供應同需求帶動，不過一般認為黃金算係一種穩定嘅資產：想像而家阿明使咗筆錢，買 A 公司呢間新創企業嘅股票，後嚟 A 公司盤生意唔掂，破產收場，阿明手上揸嘅股票就會變到一文不值—佢盤投資乜都冇得淨；相比之下，黃金可以用嚟造好多嘢—銀仔、珠寶同電子元件等嘅嘢係人類社會一路都需要嘅；而噉就表示，人類對黃金永遠梗會有股需求，永遠有需求就表示個價低極有限；另一方面，黃金嘅供應頗為穩定，唔似得例如銀紙噉政府有得話印就印。需求同供應都穩定，就表示市場價值都會有返咁上下穩定—因此，揸黃金難有大損失，黃金廣泛噉被視為一種比較穩陣嘅投資，名目價值會隨住經濟增長而穩定噉上升:2，好多投資者面臨經濟形勢不穩或者通脹嗰陣都會選擇揸黃金，保障自己嘅財富。

影響因素
睇埋：通貨膨脹
以下呢啲因素都被指會影響金價：
通貨膨脹：當一個經濟體有通脹嗰時，啲人好多時會爭住買金，諗住買黃金可以保值，佢哋噉做就會推高金價，而經濟形勢一穩定返，好多人就會想攞啲錢去投資，爭住賣咗啲金佢，就會搞到金價短期噉下滑。
央行放金：如果一間央行手上揸住大量外匯儲備而經濟順利發展，央行好多時會想放咗手上嘅黃金佢—噉係因為黃金係一種「死」嘅資產，一味淨係可以儲，唔似得例如債券噉可以產生回報；而央行放金就表示金嘅供應升，價值就會跌。
利率：利率升就表示，好似債券等嘅資產所產生嘅回報會高咗，而噉就表示投資者會寧願揸呢啲資產，唔揸好似黃金呢啲唔會產生咩回報嘅「死」資產，好多人都放手上嘅黃金，金價就會下跌；而如果利率跌，相反嘅事就會發生。
科技進展：有經濟學家指出，科技對金價嘅影響好難預料；原則上，地球上嘅金係有限嘅，所以隨住時間過去，人類就會越嚟越接近「掘晒地球上嘅金」嘅狀態，到時黃金供應緊張，理應金價會勁升；另一方面，科技進步可能令到人類發現新嘅方法生產黃金，供應升個價就應該會跌。
等等。順帶一提，亦有唔少經濟學同金融學工作者喺度做研究，嘗試用人工神經網絡等嘅 AI 技術嚟預測金價嘅變動。
1915 年至 2022 年之間嘅金價走勢圖；證據顯示，金價長遠嚟講係傾向升嘅。不過「長遠」係講緊以起碼十年計。1915 年至 2022 年之間嘅金價走勢圖；證據顯示，金價長遠嚟講係傾向升嘅。不過「長遠」係講緊以起碼十年計。
Info：用黃金嚟做多角投資
喺 2014 年影到一嚿嚿黃金
有唔少專家指出，黃金非常適合用嚟做多角投資。
例如總部設喺美國嘅道富環球（SSGA）就喺 2023 年出咗份白皮書，探討黃金呢種投資。道富環球係廿一世紀初世上最大嘅資產管理公司之一；喺佢哋嗰份白皮書入邊，道富環球嘅專家團隊睇勻咗打前嗰 30 年世界各大經濟體（包括美國同日本等）嘅金價數據，發現金價同股票債券等資產嘅價格冇乜明顯嘅統計相關，甚至乎係同呢啲嘢嘅價有輕微嘅負相關，當中相關值大約係 -.05 至 .30 左右。上述呢段嘢用日常用語講，即係話喺股票債券個價勁跌嗰陣，金價都傾向唔會點郁甚至傾向上升。
多角投資係投資上嘅一種技巧，講到一位投資者要同時揸多種唔同嘅資產，即係例如同一時間又揸債券又揸黃金呀噉。多角投資相關嘅思考亦提到，自己手上嘅唔同資產之間喺價格上唔應該有太強嘅正相關，即係呢啲資產嘅價唔可以傾向一齊升或者一齊跌，否則投資者就好易陷入「手上啲資產嘅價冚唪唥一齊跌」嘅困境。道富環球嘅分析發現黃金嘅價同股票債券嘅冇乜相關，就表示黃金啱晒用嚟將自己嘅投資多角化。
除此之外呢班專家又指出，金價傾向冇咩波動性，唔會隨住市場波動大起大跌。

買金方法
2022 年喺香港旺角影到嘅一座黃金佛像
2021 年嘅美國金鷹幣；個金幣上面印咗美國嘅官方格言—
In God We Trust（粵譯：我哋信任上帝）
内文：商品市場同金舖
睇埋：金衡制同貴金屬
買賣黃金嘅方式有以下呢三大種:Ch 5：
最直接嗰種做法，係買賣實質黃金，包括金條、金幣同金飾等；
互惠基金或者交易所買賣基金（ETF）；
期貨或者期權；
唔同做法各有利弊。
亦可以睇睇啲人點樣買賣採金公司嘅股票—採金公司嘅生意好唔好，同金價好有啦掕。

實體黃金
2021 年喺旺角影到嘅幾條金鏈；珠寶好多時含有黃金，但同時又經過咗大量加工，會有好樣眼嘅裝飾。
2021 年喺香港上水嗰度影到嘅幾條金鏈；呢幾條金鏈雕到好似豬噉形。
内文：金條、金幣同金飾
實體黃金主要以以下呢三種形式存在—
金條：金條通常冇乜點加工，買賣價會最接近實質黃金嘅價值；
金幣：各大文明喺歷史上都有用金幣嚟做通貨；金幣可以有好高嘅升值潛力，尤其係一啲發行預咗畀人攞去收藏嘅金幣，成日畀人攞去炒賣，例如美國金鷹幣就係噉；
金飾：珠寶好多時都會含有黃金；不過要留意嘅係，金飾通常都會為咗好睇而經過咗大量嘅加工同雕刻，所以佢哋個賣價實會明顯高過「將件嘢熔咗做純金」所值嗰個價；
金條同金幣唔一定好貴。如果睇 2020 年代初香港恆生銀行嘅金產品嘅話，有恆生個撈稿喺上邊嘅 1 金衡制安士（1 金衡制安士等如 31.10 g 左右）金條成萬幾文港紙一條，但係比較平嗰啲產品（例如係得 1 到 5 g 咁重嘅金條）只係花費 500 至 3,000 文港紙就買得到—平均嚟講，同期香港打工仔嘅月入大約係三萬零港紙左右，一般都應該負擔得起 1 至 5 g 嘅輕量金產品。
喺 2020 年代初，金條同金幣係最受歡迎嘅投資黃金方法:p 18。投資者可以去銀行或者金舖等嘅地方買金條同金幣。呢種做法有好多好處：唔少人都覺得實實在在揸住啲金令佢哋有一股心安感；除此，金幣亦被指係市場流通度夠晒高，即係隨時可以攞去換做現錢，揸金幣嘅人等錢使嗰陣可以輕易搵到現金週轉；不過持有實體黃金都有佢嘅弊處，最主要嘅問題在於要擔心保安，因而要同啲金買保險，呢啲嘢可以幾撈絞。

黃金基金
睇埋：交易所買賣基金
買黃金嘅另一種方法，可以係有若干位投資者一齊夾錢嚟買：想像而家有 10 位投資者將佢哋啲錢夾埋一齊，有成 100 萬文港紙，形成一個投資基金，然後佢哋再請一個識做投資管理嘅專業人士幫佢哋手管理呢嚿錢，決定幾時買金、買幾多同埋幾時放，最後個基金賺到錢變咗 200 萬，班投資者就齊齊將啲利潤分咗佢。證券投資基金可以再細分做幾種，包括互惠基金同埋交易所買賣基金（ETF）呀噉。
想投資黃金嘅投資者，可以摷吓一啲價值對應金價嘅 ETF，喺呢啲基金當中揀返個表現好（即係過往回報高）嘅，再買嗰個基金嘅「股」做個基金嘅「股東」。黃金 ETF 可以再細分做好幾種，例如係
一般嘅黃金 ETF：個 ETF 有若干量嘅資產，當中最少一部份嘅係黃金；如果金價升，呢個 ETF 嘅投資組合嘅價值就會跟住升；
黃金嘅相反 ETF：指個 ETF 係專登設計到同金價成反比嘅，如果金價跌佢就會賺；要理解呢樣嘢嘅原理，可以舉個簡化例子—想像個 ETF 嘅管理者預金價嚟緊會跌；佢然後用期貨嘅方式，講好會喺一個月後將手持嘅金賣畀阿明，講定咗之後，佢跟手就將手持嘅金賣畀阿偉，得到 X 咁多錢；而等到臨要交貨畀阿明之前，位管理者就再使 Y 咁多錢買一啲金返嚟，用呢啲金交貨；如果金價喺呢段時期之間跌咗，Y 嘅數值會細過 X —位投資管理者就成功幫個基金賺咗錢。
買黃金 ETF 要留意好多嘢：首先，有好多黃金 ETF 都會投資埋黃金以外嘅資產，例如係同時投資黃金同埋債券噉；除此之外，有好多所謂嘅 ETF 查實係交易所買賣票據（ETN）—即係投資者並唔真正擁有個基金包含嗰啲資產。投資者落手買黃金 ETF 之前，一定要 cek1 清楚呢啲細節嘢先。

期貨期權
睇埋：期貨同期權
期貨同期權係兩種幾相似嘅金融衍生工具。兩者都涉及買家同賣家之間做好協議，講定喺某個時間點交易某一樣資產。「資產」可以係好多唔同嘅嘢，包括黃金產品。
期貨涉及買賣雙方事先講定一個價，跟住同意喺將來嘅某一點時間買或者賣一樣資產。例如家陣阿明同阿偉兩位投資者同意，一個月之後阿明會用 6,000 文港紙嘅價買阿偉手上嘅兩碌金條，如果金價喺呢一個月之內升咗嘅話，阿明就著數咗—等如可以用低啲嘅價買金條，而阿偉會肯噉樣賣，可能係因為佢等錢週轉唔想搏，或者係佢預期金價嚟緊會跌。
期權（有權買）同期貨好相似，都係事先講好個履約價同埋日期，其中一方有權喺嗰個日期前用履約價買或者賣一件事先講好咗嘅嘢，唔似得期貨噉係「講好咗就一定要交易」。期權成日畀人攞嚟同期貨比較，被指係風險冇期貨咁高。
想買賣黃金嘅人，可以喺商品市場嗰度用期貨同期權交易黃金。用呢啲方法買賣黃金嘅，通常都係機構投資者想用呢種方法同佢哋嘅投資組合做槓桿（槓桿涉及運用借返嚟嘅資金提高一件投資嘅回報）。喺廿一世紀初，一般普羅大眾做投資好少可會用期貨或者期權嚟買賣黃金:Ch 5。

採金股
2022 年喺美國哥羅拉度州影到嘅一嚿金礦石；嚿礦石有好多唔係金嘅雜質喺入邊。
睇埋：金礦業同股市
「如果嗰樣嘢唔係種到出嚟嘅，噉就一定係要去開礦掘佢出嚟。」
—喺英文圈流通嘅一句說話
開採金礦係一盤大生意：從事金礦業嘅企業會運用地質學等領域嘅知識，搜尋有金礦藏嘅地方，搵到之後仲會估計吓笪地方有幾多金礦藏（可行度研究）。做咗採礦作業郁手掘咗啲金出嚟之後，佢哋就要用各種嘅化學技術將啲金由（唔純淨，夾咗好多雜質喺入面嘅）礦石嗰度抽取出嚟，最後先至得出可以攞去用嘅金。
有興趣投資礦企業股票嘅投資者，成日都會留意住可行度研究：一間礦企業搵到有礦藏嘅地方之後，就要做好多分析，評估笪地方嘅礦藏夠唔夠多—如果笪地方有金礦藏但金量少得滯嘅話，喺笪地方大肆開礦（要請人做嘢，又要運送物資去嗰度）係會得不償失嘅；噉即係話有陣時會出現一種情況，就係有一間礦企業宣佈搵到礦藏，引起唔少投資者期待，然後佢哋做完可行度研究先發覺「笪地方礦藏唔夠多，喺嗰度開礦應該冇錢賺」—跟住就搞到好多投資者大失所望，間企業嘅股價就下滑。

投資策略
睇埋：平均成本法同冧心
「喺市場入邊打滾咗幾耐，緊要過喺市場入邊捉唔捉得啱時機。時間重要過時機。」
—英文圈投資界常見嘅一句說話
啲人想投資黃金，好多時都會用平均成本法（DCA）。
平均成本法係一種投資策略。用平均成本法買金嘅做法如下：投資者每個月攞自己個人入息裡邊其中一橛仔（例如 1,000 文）出嚟買金，如果咁啱撞正金價跌佢就會買到多啲金，不過佢就算撞見金價升都照買；呢種做法相對於（例如）一次過攞 20,000 銀出嚟買一隻巨型足金金猴；如是者位投資者儲吓儲吓，過咗若干年之後佢就會儲到好多黃金，可以搵日趁住金價高，賣晒啲金佢—利潤可以有成 25 至 50% 咁多，然後佢手上突然多咗一筆錢，就可以用筆錢去幫手買車或者買樓畀首期。
平均成本法有好有唔好：一方面，平均成本法喺好多情況下都冇「一吓過攞大筆錢做投資」咁好賺，尤其係如果市場處於強烈嘅牛勢，啲資產嘅價勁喺度升，一吓過買大堆資產會比較著數；但係喺另一方面，平均成本法亦被指有好多好處，例如係入場門檻低，可以訓練投資者嘅紀律，又可以避免「唔好彩，落手嗰陣撞啱市場處於不利狀態」嘅風險... 等等。因此，平均成本法呢種策略，被指係好適合唔能夠一吓抌大筆錢做投資嘅一般大眾—包括啱啱出嚟社會做嘢嘅年輕人，或者想儲錢第時供仔女讀書嘅父母呀噉。
將一嚿 100 g 嘅黃金擺喺一張啤牌側邊比較大細。將一嚿 100 g 嘅黃金擺喺一張啤牌側邊比較大細。

貯藏方法
睇埋：夾萬、保險箱同保險
如果投資者選擇咗用實體黃金（金條同金幣等）嚟做黃金投資，跟住就實要諗貯藏嘅問題—啲金要擺去邊？要採取咩保安措施，以防啲金畀人偷走？而且仲要幫啲金買保險，買邊一隻好？由此可見，貯藏黃金都有唔少學問。
首先，有關「金要擺去邊」嘅問題，投資者主要有以下呢啲選項：
屋企夾萬：要儲實體黃金，最簡單嘅做法係喺屋企搵個夾萬鎖住佢，但係呢種做法喺某啲情況下可能唔適用；例如可能投資者住喺租返嚟嘅地方，包租方唔准佢鑲個夾萬喺牆或者地板上面；而且喺某啲地區，擺個夾萬喺屋企會有天災相關嘅憂慮。
銀行保險箱：好多銀行都會提供服務，畀人租保險箱嚟儲起啲資產；銀行嘅保險箱會收藏喺銀行金庫裡邊，廿四小時都受到嚴密嘅保護；用呢種做法儲金，銀行就會負責晒啲保安方面嘅嘢，不過投資者通常仲係要自己買保險嘅。
專業人士：有啲企業會提供專業嘅保險箱服務。不過唔同企業提供嘅服務細節可以幾唔同，例如有啲企業會幫啲客安排埋保險，有啲就唔會。投資者要 cek1 清楚啲細節先至做決定。
買保險亦有一定嘅學問：火災保險往往會有上限，即係例如「最多淨係賠 2,000 文美金咁多嘅錢」呀噉，而上限就表示保險賠嘅錢可能根本遠遠彌補唔到啲金實際值嘅錢；除此之外，投資者亦要留意睇緊嘅保險保障啲乜，例如有啲保險可能比較嚴，如果啲金條係畀賊偷走嘅就會賠，但如果啲金條係個人自己唔小心整唔見嘅佢就唔賠，又有啲保險比較寬鬆，就算係後者嗰種情況都肯賠錢。
2019 年喺香港影到嘅幾個夾萬2019 年喺香港影到嘅幾個夾萬 2020 年喺香港影到嘅大眾銀行保險箱2020 年喺香港影到嘅大眾銀行保險箱 2009 年喺美國明尼蘇達州影到嘅一個銀行金庫門口；睇得出道門又硬淨又厚，一般嘅賊冇可能打得開。2009 年喺美國明尼蘇達州影到嘅一個銀行金庫門口；睇得出道門又硬淨又厚，一般嘅賊冇可能打得開。

應對假嘢
2016 年影到假金一嚿。呢嚿嘢經專家驗證後發現係假金，但一般人恐怕唔會識得分。
睇埋：合金
金係一樣好有價值嘅物品，有價值就實會有人嘗試造假。假金呢家嘢，據講早喺約莫公元前 600 年已經存在，人類喺歷史上一路都有研究點樣對抗假金，例如據講喺廿世紀前嘅歐美，啲人收到金嗰陣好多時都會𦧲啖口水落嚿金度，再攞嚿金去搵啲嘢磨吓，睇吓會唔會磨甩嚿嘢最外嗰浸金「露出個餡」。而喺 19 世紀中開始，歐美人就有用現代科技檢驗金嘅真偽。
廿一世紀嘅黃金投資界不溜都有關注開假金問題。要防範假金，最直接嘅做法係淨係幫襯規模同名氣都有返咁上下嘅交易商：呢啲交易商有雄厚嘅資本同人材，有嚴格嘅基準，檢驗自己買賣嘅金，而且一般嚟講，佢哋都會想保護自己嘅名聲，亦唔想假金搞到啲人對黃金喪失信心，所以佢哋有能力亦有強烈誘因想確保自己啲金係堅嘅。
除此之外，投資者仲可以採取以下呢啲措施：
買親金都 kip1 住啲收據，一旦有問題就可以追究。
留意吓條金條或者個金幣有冇甩色，有嘅話就可能係假嘢。
廿世紀嘅投資界流傳住一個「貼士」話金係軟軟哋嘅，所以真金用牙咬會留低牙印。專家研究表示咗，呢個講法係流嘅。事實上係啱啱相反：古時嘅人造假金好興加啲鉛落去，而噉做會令到嚿嘢變軟，所以如果嚿嘢咬落去會留低牙印，反而顯示嚿「金」似係有輘輷。
純金冇磁性，所以對攝石理應係會冇反應嘅；不過要留意嘅係，有大把物質都係冇磁性嘅，所以嚿嘢冇磁性只係嚿嘢係純金嘅必要條件而非充分條件—如果嚿嘢冇磁性只係「過咗第一關」，唔表示佢一定係純金。
等等。再唔係，投資者可以索性去搵黃金方面嘅專家幫手檢驗自己手上嚿金，不過要搵專家幫手，正路就實要畀錢請，而且佢哋嘅收費可以幾昂貴。

同其他資產比
睇埋：白銀投資同多角投資
同其他資產比，黃金被指係有優點亦有缺點：
對比股票：買股票即係買一間公司嘅擁有權；股票靠嘅係間公司賺錢自己有份分，而黃金靠嘅係等金價升；一般認定，黃金同股票都係屬於市場流通度高嘅資產，可以話賣就賣，分別在於股票被指比較高風險高回報—黃金冇咁容易受市場波動影響，但係有研究者指出，如果冇咩特別嘅經濟不穩，股票嘅回報（講緊由 30 年嘅時間尺度睇）可以係黃金嘅 2.7 倍咁多。
對比債券：買債券即係借錢畀人，可以靠收利息嚟賺錢；一般認為，黃金同債券最大嘅分別係黃金係「死」嘅資產，淨係有得靠「搵日金價高賣咗佢」嚟賺取利潤，相比之下債券就算唔攞去賣，都能夠慢慢隨時間產生回報。
對比房地產：好多投資者認為房地產係「最正嘅資產之一」，被指係波動性仲低過黃金，唔似得黃金噉可以畀人偷走，而且喺好多人心目中，置業係人生嘅重要一步；房地產同黃金比，最大嘅唔好處係流通度極低—想賣金可以隨時去搵黃金交易商，但想賣房地產往往要搞一大輪（例如淨係搵人睇樓已經大把嘢搞）先至成得到交。
對比其他貴金屬同寶石：好多貴金屬同寶石都可以買嚟做投資—好似鉑、銀同埋多種嘅寶石都好似黃金噉，有返咁上下稀缺之餘又有工業用途，所以會「永遠有需求，永遠或多或少有啲價值」。唔同金屬同寶石嘅特性可以好唔同，例如銀就被指係個價同股票債券有比較強嘅正相關，所以銀嘅多角化效果冇金咁強。
2022 年喺香港佐敦影到嘅金飾2022 年喺香港佐敦影到嘅金飾